
Austatud Euroopa Parlamendi president ja Euroopa Parlamendi liikmed! 


Täna - 27. novembril — täpselt 30 aastat tagasi kell kaksteist toimus pöördeline sündmus. 


Kirikukellad helisesid. Sireenid huilgasid. Töölised katkestasid töö. Tehased, kaevandused ja 
kauplused jäid tühjaks, kui tänavad täitusid tantsu ja lootusega. 


Keset sametrevolutsiooni leidis aset ajaloolise tähtsusega kahetunnine üldstreik, millest 
osavõtjad moodustasid Prahast kuni Bratislavani vabaduse, vapruse ja ühtsuse kauni ja rahumeelse 
laine. 


Minu jaoks sümboliseerivad need kaks tundi kogu selle tuuma, mida Euroopa Liit on alati 
tähendanud. 


See ei puuduta ainult erakondi ja poliitikat, reegleid ja eeskirju, turgusid ja valuutasid. 

Kõige olulisemad on lõppude lõpuks inimesed ja nende püüdlused. 

Inimesed, kes seisavad ühiselt millegi eest. Oma vabaduse, oma väärtuste või lihtsalt parema 
tuleviku eest. 


Üks suure Väclav Haveli, 1989. aasta kangelase tsitaat püsib mul meeles, kui mõtlen meie tuleviku 
peale. See kõlab järgmiselt: 


»Tööta millegi nimel, sest see on õige, mitte üksnes sellepärast, et on head väljavaated 
see ellu viia.“ 


Köne Euroopa Parlamendi täiskogu istungil 


Valisin selle tsitaadi, sest järgmise viie aasta jooksul asume liidus ühiselt ellu viima 
ümberkujundamisprotsessi, mis puudutab kõiki meie ühiskonna ja majanduse osi. 


Ja me teeme seda sellepärast, et see on õige. Mitte sellepärast, et see oleks lihtne. 


Teinekord unustame, et suurimate saavutusteni jõutakse alati julgusega. 


Me olime julged, kui püüdlesime valu ajal rahu poole. 

Me olime julged, kui lõime ühtse turu ja ühisraha. 

Me olime julged, kui võtsime vastu need Euroopa pere liikmed, kes olid liiga kaua meist eemale 
kistud. 


Ent viimastel aastatel oleme pidanud tegelema igapäevaprobleemidega, haldama kriise ja 
hädaolukordi ning võitlema ühtsustunde ja solidaarsuse säilimise eest. 


Kui oleme selle käigus tugevamaks muutunud - ja ma usun, et oleme -, siis on see suures osas 
tänu minu eelkäija juhtimisele ja kindlameelsusele. Jean-Claude Juncker on suur eurooplane. 
Ta on andnud meie liidule oma südame, hinge ja terve elu ning tema saavutused räägivad 
enda eest. 


Austatud Euroopa Parlamendi liikmed. 


Nelja kuu eest andsite hääletades mulle oma usalduse. Vahepeal olen kohtunud eri 
parlamendifraktsioonide, samuti kõigi liikmesriikide riigipeade ja valitsusjuhtidega. 


Üheskoos oleme pannud Euroopa jaoks kokku väljapaistvatest kandidaatidest koosneva meeskonna. 
Teil on parlamendiliikmetena olnud võimalus hinnata iga volinikukandidaadi sobivust. 


Lubasin, et kuulan teid. Nii olen ma ka teinud. Ja nii teen ma ka edaspidi üheskoos asepresident 
Maroš Šeftoviäi ja teiste kolleegiumi liikmetega. Paljudes küsimustes on meie institutsioonid olnud 
samal arvamusel, kuid mis seal salata, meil on olnud ka erimeelsusi. Just niimoodi toimibki tõeline 
demokraatia. 


Täna, siin, Euroopa demokraatia südames, palun teie toetust, et anda Euroopale sisse uus 
hoog. 


Austatud parlamendiliikmed 


Selle meeskonna liikmed, mille üle te täna hääletate, on pärit eri kultuuridest ja riikidest, nad on 
erineva taustaga ning esindavad kogu poliitilist spektrit. 


Nende hulgas on õpetajad ja talupidajad, linnapead ja ministrid, arstid ja diplomaadid, insenerid ja 
ettevõtjad. 

On inimesi, kes on sündinud enne Berliini müüri ehitamist, ja inimesi, kes on sündinud pärast selle 
langemist. On inimesi, kes elasid diktatuuri meelevallas, ja inimesi, kes aitasid noori demokraatlikke 
ühiskondi meie liiduga ühinemisel. 


Selles meeskonnas on mehi ja naisi peaaegu võrdselt — soolisest tasakaalust on puudu ainult üks 
naisliige. See näitab, et oleme teinud tõelisi edusamme, aga ka seda, et teha on veel palju. 


Komisjoni esimese naispresidendina luban, et esmakordselt saab kõigi minu komisjoni liikmete 
kabinettides olema võrdselt naisi ja mehi. Meie ametiaja lõpuks saavutame soolise tasakaalu kõigil 
juhtimistasanditel — samuti esmakordselt. 


See muudab komisjoni palet. 


Minu meeskonna iga liige toob kaasa oma isikliku loo ja suhtumise Euroopasse. Igaüks neist hakkab 
haldama oma poliitikat ja prioriteete. 


Ent tervikuna võetuna saab meist üks meeskond, kes töötab Euroopa ühistes huvides. 
Meist saab üks meeskond, kes töötab koos siinse esindajatekoguga ja koos liikmesriikidega, et leida 
lahendus meie põlvkonna tähtsaimatele probleemidele. 


Me oleme valmis. Ent mis kõige tähtsam, Euroopa on valmis. 


Minu sõnum on lihtne. Hakkame tööle. 


Austatud parlamendiliikmed 


Me elame rahutus maailmas, kus liiga palju jõude räägib ainult vastasseisu ja ühepoolse 
tegutsemise keeles. Kuid samal ajal tulevad selles maailmas tänavatele miljonid inimesed, et 
protestida korruptsiooni vastu või nõuda demokraatlikke muutusi. 


Maailm vajab meie juhtimist rohkem kui kunagi varem. Peame osalema maailma asjades 
vastutustundliku jõuna. Peame olema rahu ja positiivseid muutusi tagav jõud. 


Peame näitama oma partneritele ÜROs, et oleme mitmepoolsuse eestvedaja, kellele nad saavad 
loota. 


Peame demonstreerima oma sõpradele Lääne-Balkanil, et jagame nendega sama maailmajagu, 
sama ajalugu ja kultuuri. Ka meie tulevik on ühine. Meie uks jääb avatuks. 


Samuti on ühine meie ja meie Atlandi-üleste partnerite tulevik. 


Jah, meil on probleeme - selles pole kahtlust. Ent meie sidemed on ajale vastu pidanud. Sel ajal, kui 
me siin mõtteid vahetame, arendavad tuhanded üliõpilased, teadlased, ettevõtjad ja kunstnikud 
mustmiljoneid sõprussuhteid, ärikontakte ja teadusprojekte. 


See võrgustik koosneb peentest niitidest, mis kokku köidetuna loovad sideme, mis on tugevam kui 
mis tahes üksikud lahkhelid. 

Nii ida- kui ka lääne-, löuna- kui ka pöhjapoolsed riigid vajavad, et Euroopa oleks neile töeliseks 
partneriks. Me saame olla parema maailmakorra kujundajad. 


See on Euroopa kutsumus. Ja Euroopa kodanikud tahavad seda. 


Mul on hea meel, et meie meeskonnas on nii kogenud diplomaat nagu Josep Borrell ning et temaga 
koos töötavad Jutta Urpilainen, Oliver Várhelyi ja Janez Lenarčič. Nende ühised pingutused saavad 
olema hindamatu väärtusega. 


Me panustame liitudesse ja koalitsioonidesse, et edendada oma väärtusi. Me edendame ja kaitseme 
Euroopa huve avatud ja õiglase kaubanduse kaudu. Koostöö abil aitame oma partneritel 
tugevamaks saada, sest tugevad partnerid muudavad ka Euroopa tugevaks. 


Minu komisjon ei karda rääkida enesekindlalt. Aga me teeme seda omal viisil, Euroopa viisil. 


See komisjon on geopoliitiline, mis on minu eesmärk ja mida Euroopa hädasti vajab. 


Austatud parlamendiliikmed 


Kliima kaitsmine on valdkond, kus meil tuleb võtta juhtroll, sest mängus on kogu maailma huvid. 
See on Euroopa ja maailma jaoks eksistentsiaalne küsimus. 


Kuidas saaks see mitte olla eksistentsiaalne, kui 85% äärmises vaesuses elavatest inimestest 
elavad nendes 20 riigis, mida kliimamuutused ohustavad kõige enam? 


Kuidas saaks see mitte olla eksistentsiaalne, kui Veneetsia on vee all, Portugali metsad leekides ja 
Leedu viljasaagid põua tõttu poole võrra väiksemad? 


Seda on muidugi juhtunud ka varem, aga mitte kunagi nii sageli ega nii intensiivselt. 


Me ei tohi kliimamuutustega võideldes hetkegi kaotada. Mida kiiremini Euroopa midagi ette võtab, 
seda suurem on kasu meie kodanikele, meie konkurentsivõimele ja heaolule. 


Meie planeedi ja inimeste tervise ning majanduse jaoks on Euroopa roheline kokkulepe 
hädavajalik. 


Frans Timmermans on selle elluviimiseks õige inimene. Ning mul on hea meel, et teda toetavad 
selles töös Kadri Simson, Adina Välean ja paljud teised. 


Euroopa roheline kokkulepe on meie uus majanduskasvu strateegia. See aitab meil 
vähendada heiteid ja samal ajal luua töökohti. 


Selle keskmes on tööstusstrateegia, mis võimaldab meie ettevõtjatel — nii suurtel kui ka väikestel - 
tegeleda innovatsiooniga ja arendada uusi tehnoloogiaid, luues samal ajal uusi turge. Meist saavad 
üleilmsete standardite kehtestajad. See on meie konkurentsieelis. Ja see on parim viis tagada 
võrdsed konkurentsitingimused. 

Kuid selle kõige eesmärk peab olema teenida Euroopa rahvast. 


Rahvas soovib ja ootab, et Euroopa kliima- ja keskkonnaküsimustes midagi ette võtaks. Kuid nad 
vajavad ka taskukohast ja puhast energiat, mis tuleb kindlatest allikatest. Neil on vaja oskusi, et 
töötada homsetel töökohtadel. Neil on vaja transporti, et töökohta jõuda, või ühendust oma kodust. 
Me peame tagama, et need vajadused rahuldatakse kestlikul viisil. 


See on põlvkondadevaheline üleminek, et saavutada kliimaneutraalsus selle sajandi keskpaigaks. 
Ent see üleminek peab olema õiglane ja kaasav, muidu ei toimu seda üldse. 


Selleks on vaja tohutuid investeeringuid innovatsiooni, teadusesse, taristusse, eluasemetesse ja 
inimeste koolitamisse. Selleks on vaja avaliku ja erasektori investeeringuid nii Euroopa kui ka 
liikmesriikide tasandil. 


Ka selles vallas on Euroopa juba esirinnas. Euroopa Liit süvalaiendab kliimameetmete rahastamist 
oma eelarves, aga ka kapitaliturgudel ja kogu investeerimisahelas. 


Piirkondades, mis peavad pingutama rohkem kui teised, toetame inimesi ja ettevõtjaid 
spetsiaalse õiglase ülemineku mehhanismi abil. See hõlmab mitmesuguseid fonde ja 
vahendeid ning meelitab ligi vajalikud erainvesteeringud. 


Selles töös aitab meid usaldusväärse partnerina Euroopa Investeerimispank. Tunnen suurt rõõmu 
ilmselgete edusammude üle, mida EIP on teinud tugevdamaks oma rolli Euroopa kliimapangana. 
See suurendab investeeringuid Euroopa tehnoloogiasse ja lahendustesse, mida maailmas vajatakse. 


Kuid palju on veel tegemata. 


Me tekitame ainult 9% kogu maailma heidetest. Me peame ülejäänud maailma endaga kaasa 
tõmbama ja see toimub juba praegu. 


Hiinast Kanadani ja isegi Californias töötatakse oma heitkogustega kauplemise süsteemide kallal. 
Ja Phil Hogan tagab, et meie tulevased kaubanduslepped sisaldaksid peatükki kestliku arengu kohta. 


Sest me teame, et kliimamuutused puudutavad meid kõiki. Meil on kohustus tegutseda ja 
jõud olla eestvedaja. 


Austatud parlamendiliikmed 
Digitaliseerimine võimaldab teha asju, mis veel paari aastakümne eest olid mõeldamatud. 


Võimalus kogu maailmas üksteisega suhelda, juurdepääs teabele, edusammud meditsiinis, 
keskkonnakaitse, liikuvus, kaasatus. Digitaliseerimiseta ei ole tulevikku. Margrethe Vestager on 
volinik, kes aitab meil neid eesmärke saavutada. 


Automatiseerime nii vabrikus kui ka kirjutuslaua taga töö, mis inimese jaoks on koormav, nagu 
raskuste kandmine või korduvad tegevused. 

Siis jääb meile rohkem aega. Aega selleks, mis teeb inimesest inimese ja mida arvutid ei suuda: 
empaatiaks ja loovuseks. 


Hooldusrobot võib aidata tõsta patsiente ja vahetada voodis linu ning digitaliseerimine lihtsustada 
haldusülesannete täitmist. Siis on hoolduspersonalil taas aega selleks, mis tõepoolest tähtis: 
rääkida patsientidega ja olla nende jaoks olemas. 


Digitaliseerimine võimaldab meil ressursse tulemuslikumalt ja tõhusamalt kasutada, sest suudame 
kõike täpselt kontrollida: veetarbimist, energiat, kõiki meie planeedi väärtuslikemaid ressursse. 


On tõsi, et digitaliseerimine muudab põhjalikult meie ühiskonda, majandust ja juhtimist ning 
muudatused on juba toimumas. 


Selleks et suurepäraseid võimalusi ära kasutada ja riske maandada, peame targalt tasakaalustama 
seal, kus turg seda ei tee. Peame kaitsma nii Euroopa heaolu kui ka oma väärtusi. Peame ka 
digiajastul jätkama oma Euroopa teed. 


Mida kavatseme konkreetselt ära teha? 


Esiteks peame Euroopas valdama ja omama peamisi progressi võimaldavaid 
tehnoloogiaid. See hõlmab kindlasti kvantarvuteid, tehisintellekti, plokiahelaid ja elutähtsaid 
kiibitehnoloogiaid. 


Et see õnnestuks ja et suudaksime praegused puudused kõrvaldada, peame tegutsema üheskoos. 
Ühendagem oma vahendid. Ühendagem oma raha, teadusvõimekus ja teadmised ja viigem plaanid 
ellu. 


Superarvutite projekti puhul tegime nii. Euroopa on praegu omandamas üht maailma kolmest 
suurima võimsusega arvutitest. Järgmise põlvkonna superarvuti peame ehitama ise. 


Teiseks, Euroopal on teadlased ja tööstuslik võimekus, et olla neis valdkondades 
konkurentsivõimeline. Me ei tohi lasta kellelgi endale vastupidist väita. 


Innovatsiooni jaoks on vaja nutikaid inimesi, aga ka mitmekesisust ja mõttevabadust. See kõik on 
Euroopas olemas: inimesed tahavad siin elada, siin teadustööga tegeleda, siin oma tulevikku 
kujundada. 


Kolmandaks vajame tulevikukindlat taristut, kus kehtivad ühised standardid, ning gigabitt-võrke 
ja praeguse ja järgmise põlvkonna turvalist pilvandmesidet. 


Neljandaks, digitaliseerimise toormeks on andmed. Iga klõpsuga toidame algoritme, mis 
omakorda mõjutavad meie käitumist. 


Panime andmekaitsemäärusega paika teatavad raamid kogu maailma jaoks ning peame sama 
tegema ka tehisintellektiga, sest meie Euroopas mõtleme inimkeskselt. Eesmärk ei ole 
andmevoogude piiramine. Eesmärk on vastutustundliku andmekäitluse reeglite kehtestamine. 
Digitaalidentiteedi kaitse on meie jaoks esmatähtis. 

Viiendaks, samal ajal soovime uuendusi. Tänapäeval ei kasutata 85% isikustamata andmetest mitte 
ühtegi korda. See on raiskamine. 


Peame kasutama andmetes peituvaid teadmisi. Peame koostama raamistiku, et 
ametiasutused ja ettevõtjad saaksid andmeid jagada ja teha need turvalises keskkonnas 
kättesaadavaks. Kõige pädevam inimene asjakohase andmestrateegia väljatöötamiseks on minu 
arvates Thierry Breton. 


Kuuendaks, digitaliseerimine ja küberturvalisus on ühe mündi kaks külge ning seetõttu on ka 
küberturvalisus meie jaoks prioriteet. 


Vajame Euroopa ettevõtjate konkurentsivõime tagamiseks kõige rangemaid turvanõudeid ja 
ühtset Euroopa lähenemisviisi. Peame jagama teadmisi ohtude kohta. Vajame ühist platvormi, 
vajame tugevat laiendatud Euroopa Küberturvalisuse Ametit. Ainult nii parandame ühendatud 
majanduses usaldust ja suurendame vastupanuvõimet igasugustele riskidele. 


See kõik õnnestub meil, kui tegutseme ühiselt ja lähtume Euroopa väärtusest. Seetõttu olen kindel, 
et Euroopal on ka digiajastul juhtiv roll. 


Euroopa saab sellega hakkama! 


Austatud parlamendiliikmed 
Euroopal on palju, mille üle uhkust tunda. 


Oleme maailmas kaubanduse superjõud. Oleme maailmas esikohal tööstustoodete ja teenuste 
eksportimises. Oleme maailma suurim välismaiste otseinvesteeringute lähte- ja sihtkoht. 


Meie majandus on maailmas esirinnas suure lisandväärtusega sektorites, näiteks toodame 
kolmandiku maailma kosmosesatelliitidest. Meie ettevõtted on tipptasemel, neile kuulub 40% 
maailma taastuvenergiatehnoloogia patentidest. 


Peaksime kasutama seda kahekordse, digi- ja kliimaülemineku ümberkujundavat jõudu 
oma tööstusbaasi ja innovatsioonipotentsiaali tugevdamiseks. 


Seda saab teha üksnes investeeringute kaudu. 


Austatud parlamendiliikmed, me peame oma haaret laiendama. Oleme aastaid investeerinud 
innovatsiooni vähem kui meie konkurendid. See on suur karuteene meie konkurentsivõimele ja 
suutlikkusele ümberkujundamisprotsesse juhtida. 


Seepärast ei tohiks me käsitada järgmist mitmeaastast finantsraamistikku lihtsa 
raamatupidamisarvestusena. Maailm, nagu see oli seitse aastat tagasi, on täiesti erinev maailmast, 
mis on seitsme aasta pärast. Meie eelarvet tuleb märkimisväärselt ajakohastada. 


Tean, et selles valdkonnas ei pea ma toetuma üksnes Johannes Hahni kogemustele ja oskustele, 
vaid saan loota ka Euroopa Parlamendi abile. 


Köne Euroopa Parlamendi täiskogu istungil 


Kuid avaliku sektori eelarvete toel on võimalik jõuda vaid teatava piirini. Peame viima lõpule 
kapitaliturgude liidu loomise, et investeeringud jõuaksid sinna, kus neid vajatakse. See aitab 
parandada väikeettevõtjate ja idufirmade juurdepääsu rahastamisele, et nad saaksid kasvada, teha 
uuendusi ja võtta vajalikke riske. 


Sama kehtib pangandusliidu kohta. Peame selle lõplikult välja kujundama, et muuta meie 
finantssüsteem tugevamaks ja vastupidavamaks. 


Olen usaldanud selle ülesande Valdis Dombrovskisele, kes on selle töö jaoks õige inimene. Ta 
hoolitseb selle eest, et meie majandus toimiks inimeste heaks. Kvaliteetsed töökohad, võrdsed 
võimalused, õiglased töötingimused ja kaasamine. Ta teab, et jätkusuutlikuks majanduskasvuks on 
vaja usaldusväärset riigi rahandust. 


Samuti edendab ta meie konkurentsivõimet ja jätkusuutlikkust. Need käivad käsikäes. 


Me ei tohiks kunagi unustada, et konkurentsivõimeline kestlikkus on alati olnud meie 
sotsiaalse turumajanduse keskmes. 


Me lihtsalt nimetasime seda teisiti. 


Mõelgem pereettevõtetele kogu Euroopa Liidus. Neid ei ehitatud üles üksnes aktsionäride vara 
suurendamiseks või boonuste saamiseks. Need ehitati üles, et need kestaksid edasi põlvest põlve ja 
tagaksid töötajatele õiglase sissetuleku. Need ehitati üles, tuginedes kvaliteedile, traditsioonidele ja 
innovatsioonile. 


See, mida me teeme täna, võib olla muutunud. Kuid me peame taas leidma oma 
konkurentsivõimelise kestlikkuse, kallid parlamendi kolleegid! 


Seda silmas pidades on iga liikmesriik väljendanud kindlat tahet saavutada ÜRO kestliku arengu 
eesmärgid. Ja seda silmas pidades teeb Paolo Gentiloni järelevalvet eesmärkide rakendamise üle. 
Ta usub sellesse ja ma usun temasse. 


Euroopa majandus on taastunud ühest suurimast majandus- ja finantskriisist pärast Teise 
maailmasõja lõppu. Tööturg on endiselt tugev ja töötus väheneb jätkuvalt. 


Kuid silmapiirile on kerkimas pilvi ja Euroopa peaks valmistuma selleks, mis ootab ees. Peame 
toetuma sellele, mis teeb meid tugevaks: meie ühtne turg, meie ühisraha. 


On ülim aeg viia lõpule majandus- ja rahaliidu loomine, et tagada majanduskasv ja luua töökohti, 
suurendades makromajanduslikku vastupanuvõimet. Peame kasutama stabiilsuse ja kasvu paktiga 
lubatud paindlikkust, et anda meie majandusele aega ja ruumi kasvada. 


Samal ajal peame toetama liikmesriike sihtotstarbeliste investeeringute ja struktuurireformidega. 
Ma ei kujuta ette selle töö juhtimiseks sobivamat inimest kui Elisa Ferreira. 

Austatud parlamendiliikmed 


Eelmisel kuul kaotas veoauto lastiruumis elu 39 inimest. Enne seda olid inimkaubitsejad vedanud 
nad läbi vähemalt nelja ELi riigi. 


See on kohutav tragöödia, kui Vietnamis elav ema saab Euroopas viibivalt tütrelt sõnumi, et tal ei 
ole hingamiseks õhku. 


See on tragöödia nende 39 inimese jaoks. Tragöödia nende emade, isade ja sõprade 
jaoks. Me kõik oleme nõus, et seda ei tohiks kunagi juhtuda. 


Inimesed ootavad Euroopalt ühisele rändeprobleemile ühiseid lahendusi. See on küsimus, mis on 
meid lõhestanud, ent me peaksime edasi liikuma. Meil on vaja lahendusi, mis toimivad kõigi jaoks. 


See on ülesanne, mille olen usaldanud Margaritis Schinasele ja Ylva Johanssonile. Oma erinevate 
oskuste ja vaatekohtadega moodustavad nad suurepärase meeskonna. 


Austatud parlamendiliikmed, üks on kindel: 


Euroopa pakub alati peavarju neile, kes vajavad rahvusvahelist kaitset. Meie huvides on, et 
need, kes siia jäävad, oleksid meie ühiskonda integreeritud. 


Kuid peame tagama ka selle, et need, kellel ei ole õigust siia jääda, pöörduksid tagasi kodumaale. 
Peame lõhkuma inimsmugeldajate julma ärimudeli. 

Peame reformima oma varjupaigasüsteemi, unustamata seejuures selliseid väärtusi nagu 
solidaarsus ja vastutus. 


Peame tugevdama oma välispiire, et meil oleks võimalik naasta täielikult toimiva Schengeni ala 
juurde. Peame investeerima partnerlusse päritoluriikidega, et parandada sealseid tingimusi ja luua 
inimestele võimalusi. 


See ei ole lihtne, kuid tuletagem meelde Väclav Haveli sõnu — see on õige asi, mida tuleks teha. 
Ränne ei kao - see jääb meiega. 


Seepärast leian, et Euroopa, kes on nii uhke oma väärtuste ja õigusriigi põhimõtete üle, 
peab suutma leida humaanse ja tõhusa lahenduse. Me peaksime sellega hakkama saama. 


Margaritis Schinas ja Ylva Johansson vastutavad ka meie sisejulgeoleku tugevdamise eest. 


Nad tagavad, et õiguskaitsekoostöö suudab vastu seista uutele ja tekkivatele ohtudele. Samuti 
tagavad nad, et Europol — meie parim vahend võitluseks kuritegevuse vastu — on selleks valmis. 


Austatud parlamendiliikmed 


Kui ma olin tüdruk ja elasin Brüsselis, suri mu väike õde 11-aastaselt vähki. Mäletan seda abitut 
tunnet, mis oli minu vanematel, aga ka meditsiinitöötajatel, kes tema eest südamega hoolt kandsid. 


Köne Euroopa Parlamendi täiskogu istungil 


Igaühel meist on samane lugu või igaüks teab kedagi, kellel see on. Vähijuhtumite arv kasvab, aga 
me oleme teinud ka edusamme vähi diagnoosimisel ja ravis. 


Euroopa võtab vähktõvevastases võitluses juhtrolli. 


Järgmise aasta alguses käivitab Stella Kyriakides ambitsioonika vähktõvevastase võitluse kava. Ta 
on selleks õige inimene, kes tagab, et Euroopa vähktõvevastase võitluse kava aitab vähendada selle 
haiguse põhjustatud kannatusi. 


Asi on selles, et Euroopa peab tegelema sellega, millest inimesed hoolivad. 
Inimesed hoolivad meie laste ja ühiskonna tulevikust. 


Kultuur ja haridus seovad meie ajaloo meie tulevikuga. See muudab meid ainulaadseks. Meie hing, 
meie kultuur, meie mitmekesisus, meie pärand. 


Tean, et kui usaldan selle valdkonna Mariya Gabrielile, on see kindlates kätes. Seepärast on mul hea 
meel teatada, et tema ametikoht nimetatakse ümber innovatsiooni, teaduse, kultuuri, hariduse ja 
noorte volinikuks. 


Inimesed hoolivad õiglusest ja võrdsusest igas mõttes. 


Seepärast valisin Nicolas Schmiti juhtima Euroopa sotsiaalõiguste samba rakendamist ja võitlust 
vaesuse vastu lapsepõlves ja edaspidi. Ta esitab raamistiku, millega tagatakse, et igal liidu töötajal 
on õiglane miinimumpalk. 


Helena Dallist saab aga juht, kes peab kõrvaldama nähtamatud tõkked. Need tõkked seisavad 
inimeste teel selle tõttu, kes nad on, mida nad usuvad või keda nad armastavad. 
Need tõkked peavad kaduma! Ja jutul lõpp! 


Inimesed hoolivad oma õigustest, väärtustest ja vabadustest. 


Õigusriigi põhimõte on meie liidu vundament ja seda ei tohi kunagi ohtu seada. Peame tagama, et 
seda austataks ja järgitaks kõikjal ning et kõiki riike koheldaks võrdselt. 


Peame keskenduma dialoogile ja ennetamisele, kuid mitte kunagi kõhklema, kui on vaja võtta mis 
tahes meetmeid. Vajame kogemusi ja pühendumust. Věra Jourová ja Didier Reynders on selleks just 
õiged inimesed. 


Inimesed hoolivad õhust, mida nad hingavad, veest, mida nad joovad, toidust, mida nad 
söövad, ja loodusest, mida nad naudivad. 


Võime kõik tunda heameelt, et Virginijus Sinkevičius juhib Euroopa võitlust bioloogilise 
mitmekesisuse ja ookeanide säilitamise nimel, tagades samal ajal, et meie ranna- ja 
kalurikogukonnad saavad jõudsalt areneda. 


Ursula von der Leyen | Euroopa Komisjoni ametisseastuv president 


Meil on ka Janusz Wojciechowski, kes tagab, et pöllumajandustootjad saavad uute oludega 
kohandudes jöudsalt hakkama. 


Kahekordne üleminek - kliima ja digitaliseerimine — toob kaasa muutused kõigi jaoks, kuid üks asi 
on kindel: põllumajandus jääb meie kultuuri ja tuleviku väärtuslikuks osaks. 


Vajame kestlikku kogu väärtusahelat hõlmavat strateegiat. Alates noorte põllumajandustootjate 
juurdepääsust kapitalile ja lõpetades sellega, et kolmandatest riikidest imporditavad toiduained 
peavad vastama Euroopa Liidu keskkonnastandarditele. 


Inimeste jaoks on oluline, et neil oleks õigus oma tuleviku osas kaasa rääkida. 


Selle aasta Euroopa Parlamendi valimistel oli valimisaktiivsus veerandsajandi kõrgeimal tasemel. 
Kuid demokraatlik osalemine ei lõpe valimiste päeval. 


Kutsume Euroopa tulevikku käsitleval konverentsil osalema Euroopa helgemaid päid kõigist liidu 
osadest, kõigist institutsioonidest ja kõigist eluvaldkondadest. Kaasata tuleks kõik institutsioonid ja 
kodanikud ning Euroopa Parlamendil peaks siin olema juhtiv roll. Komisjoni poolelt teeb edu 
saavutamiseks teiega tihedat koostööd Euroopa Parlamendi endine kogenud liige Dubravka Šuica. 


Austatud parlamendiliikmed 
Me kõik teame, et üks pereliige kavatseb meie liidust lahkuda. 


Ma ei ole varjanud, et jään alati pooldama Ühendkuningriigi liitu jäämist. Kuid me austame Briti 
rahva otsust. 


Teeme tihedat koostööd, et leida lahendusi ühistele probleemidele, eelkõige julgeolekuküsimustes. 
Kuid üks asi olgu absoluutselt selge: 


Ükskõik, mida tulevik ka toob, meie rahvaste vaheline side ja sõprus on purunematu. 


Austatud parlamendiliikmed 


Kolmekümne aasta pärast heidavad siitsamast saalist juba teised tagasi pilgu meie tegudele, just 
nagu minagi meenutasin oma kõne alguses meie eelkäijaid. 


Milline saab olema nende hinnang? 


See sõltub sellest, mis meil õnnestub koos korda saata. Kui teeme oma tööd hästi, saab Euroopast 
2050. aastaks esimene kliimaneutraalne maailmajagu. 


Euroopast kujuneb digimaailma juhtiv jõud. Tal on endiselt majandusmudel, milles mõisted 
„Sotsiaalne“ ja „turg“ on omavahel kõige paremini ühitatud. Ta on esirinnas põhiliste üleilmsete 
probleemide lahendamisel. 


Köne Euroopa Parlamendi täiskogu istungil 


Tee selleni ei saa siiski olema kergete killast. Kuid koos on meil vöimalik sihile jöuda. 


Vötkem eeskuju lootusrikkast ja teotahtelisest vaimust, tänu millele langes kolmekümne aasta eest 
raudne eesriie. 


Kui tsiteerida veel kord Väclav Havelit, siis miljonid eurooplased panustavad praegu mõnda 
eesmärki, sest nii on õige. 


Ühed toetavad oma kogukonda. 

Teised leiavad aega selleks, et hoolitseda vanurite eest või korrastada kohalikku parki. 

Kolmandad omakorda avaldavad meelt keskkonna kaitseks ja muudavad looduse hoidmiseks oma 
igapäevaseid harjumusi. 


Need inimesed tahavad anda endast parima. 


Ka meil, parlamendil, nõukogul ja komisjonil, tuleb anda endast parim. 


Sellest eesmärgist olen ka mina lähtunud oma meeskonna valimisel. Ja selle sõnumiga seisan täna 
siin teie ees, et paluda uuele komisjoni koosseisule teie toetust. 


Hakkame tööle, et ka kolmekümne aasta pärast saaks öelda: 


Vive l’Europe, es lebe Europa, long live Europe! 


